Olustvere mõis Avalehele
Ollustfer in Kirchspiel Groß-St. Johannis, Kreis Fellin
Olustvere mõis (saksa k Ollustfer) on kaasajal Viljandimaa üks kaunimaid.
Mõis rajati oletatavalt 16. sajandi keskel. Liivi sõja järel Poola ajal oli mõis riigi omanduses. Kui 1620ndatel läks Lõuna-Eesti sõja tulemusena Rootsi kätte, sai Olustverest de la Gardie'de hiigelvalduste üks osi. 1630ndatel aastatel pantis de la Gardie'delt mõisa Valentin von Schilling, alates 1660ndatest aastatest oli mõis aga von Schlippenbachide aadliperekonna omanduses. Millalgi 17. sajandil viidi mõisakeskus ka tänini säilinud asukohta.
Sellele lisanduvad veel täiendavad majandushooned väljaspool müüriga piiratud mõisasüdant
Viljandisse viiva tee läänepoolsel küljel asuvad viljakuivati ning magasiait. Arvukad rehed ja aidad on püsitatud aga eraldiseisva hooneteansamblina mõisasüdamest 300 meetri kaugusele edelasse, raudteejaama ja kihelkonnakeskusesse Suure-Jaani viiva tee äärde.
Von Fersenitelt 1919. aastal võõrandatud mõisahoonesse kolis 1920. aastal põllutöökool. Selle kooli järglane Olustvere Teenindus- ja Maamajanduskool tegutseb kaasajal peamiselt 1985. aastal valminud uues hoones. Mõisahoones asub kaasajal turismikeskus ja Olustvere muuseum. Mõisahoone säilinud interjööridega esindusruume saab välja üürida aga seminarideks ja konverentsideks, samuti pidulikeks üritusteks. Täiendav teave:
http://alex.vil.ee/~loss/, loss@olustvere.edu.ee, tel. 437 4280.
Veel 1970te aastate algul Olustvere mõisasüdant läbinud Paia-Viljandi maantee on kaasajal õgvendatud ning kulgeb paar kilomeetrit ida pool. Vanas välimuses ja laiuses on säilinud aga vana tee arhailine looklev lõik Võhmast läbi Navesti ja Olustvere kuni Jaskani.